b'\n_START_ARTICLE_\nKaune\n_START_SECTION_\nHistoria\n_START_PARAGRAPH_\nKauneen taustalla on lasimaalauksistaan tunnetun saksalaisen Willy Baerin 1900-luvun vaihteessa perustama yritys, josta vuonna 1912 tuli Baer & Nieminen. Yhti\xc3\xb6kumppani Herman Anton Nieminen (1888\xe2\x80\x931963) lunasti vuonna 1915 yrityksen kokonaan itselleen ja otti nimeksi Taidetakomo ja -lasittamo Kaune._NEWLINE_Naantalissa syntynyt Nieminen kouluttautui metallimieheksi k\xc3\xa4sity\xc3\xb6l\xc3\xa4iskoulussa 1904\xe2\x80\x931908 ja ty\xc3\xb6skenteli Ruotsin Nyk\xc3\xb6pingiss\xc3\xa4 ja Tukholmassa, jossa AB Konstglas -yrityksess\xc3\xa4 tutustui lasialaan. Suomeen palattuaan Nieminen toimi sitten koristesepp\xc3\xa4n\xc3\xa4 Willy Baerin Atelierissa ja suoritti kis\xc3\xa4llikirjan 1909. Vuonna 1912 h\xc3\xa4n tuli mukaan osakkaaksi Baerin yritykseen ja ainoaksi omistajaksi 1915. Vuonna 1948 Nieminen sai mestarin arvon._NEWLINE_Vuonna 1919 valmistui osakeyhti\xc3\xb6ksi muuttuneelle Oy Kaune Ab:lle oma toimitalo, jota laajennettiin moneen otteeseen. Alkuper\xc3\xa4isen rakennuksen suunnitteli August Krook ja talossa on my\xc3\xb6s Alvar Aallon suunnittelema portaikko, samanlainen kuin Paimion parantolassa.  2000-luvun lopulla tehdaskiinteist\xc3\xb6 m\xc3\xa4\xc3\xa4r\xc3\xa4ttiin purettavaksi ABC-liikennemyym\xc3\xa4l\xc3\xa4n tielt\xc3\xa4._NEWLINE_Alkuvuosina Kauneen tuotanto painottui metallit\xc3\xb6ihin. Yritys valmisti  heloituksia, valaisinten runkoja ja muita koriste- ja k\xc3\xa4ytt\xc3\xb6esineit\xc3\xa4 takomalla, pakottamalla ja puristamalla raudasta, kuparista, messingist\xc3\xa4 ja lyijyst\xc3\xa4._NEWLINE_Vuonna 1920 tehtailija Herman Nieminen toi Saksaan suuntautuneelta opintomatkaltaan Turkuun peilien valmistustekniikan. Peileist\xc3\xa4 tulikin yksi Kauneen p\xc3\xa4\xc3\xa4tuotteista rakennuslasitusten ohella, joita yh\xc3\xa4 l\xc3\xb6ytyy muun muassa Hamburger B\xc3\xb6rsist\xc3\xa4 ja muista turkulaisista jugendtyylin rakennuksista, usein Niemisen signeerauksella varustettuna. My\xc3\xb6s Alvar Aallon funkisrakennuksiin, kuten Paimion parantolaan, Turun Sanomien toimitaloon ja Lounais-Suomen maalaistentaloon tilattiin paljon lasituksia Kauneelta._NEWLINE_Herman Niemisen pojat Auvo ja Heljo avustivat jo koulupoikina usein perheen yrityksess\xc3\xa4. Sotien j\xc3\xa4lkeen Auvo Nieminen p\xc3\xa4\xc3\xa4si opistoinsin\xc3\xb6\xc3\xb6riksi valmistuttuaan t\xc3\xb6ihin Oy Laivateollisuus Ab:lle. N\xc3\xa4in solmittujen suhteiden avulla Kaune toimitti 50 sotakorvausaluksen lasitus- ja metallisisustusty\xc3\xb6t, ja laivojen sisustust\xc3\xb6ist\xc3\xa4 tuli sittemmin yksi Kauneen merkitt\xc3\xa4vimmist\xc3\xa4 ty\xc3\xb6llist\xc3\xa4jist\xc3\xa4. Heljo Nieminen haki lasialan oppia Ruotsista, jossa toimi 1950-luvun puoliv\xc3\xa4liss\xc3\xa4 my\xc3\xb6s lasitust\xc3\xb6iden opettajamestarina ruotsalaisten ammattiyhdistysten keskusliiton rakennustoimistossa. Herman Niemisen kuoltua vuonna 1963 tuli Heljo Niemisest\xc3\xa4 Kauneen toimitusjohtaja. H\xc3\xa4nen kaudellaan Kauneen tuotantoa automatisoitiin ja uudistettiin monella tavoin, k\xc3\xa4sity\xc3\xb6perinteest\xc3\xa4 ja r\xc3\xa4\xc3\xa4t\xc3\xa4lintekoisista yksitt\xc3\xa4istilauksista kuitenkaan luopumatta._NEWLINE_Vuodesta 1996 Kauneen toimintaa ovat jatkaneet Herman Niemisen pojantyt\xc3\xa4r Anita Saksi ja h\xc3\xa4nen miehens\xc3\xa4 Harri Saksi poikineen. Uusissa toimitiloissa Naantalin Luolalassa Kaune ty\xc3\xb6st\xc3\xa4\xc3\xa4 nykyisin lasin lis\xc3\xa4ksi my\xc3\xb6s kive\xc3\xa4 ja alumiinia.'